CELEX: 32022R0026
Language: lt
Date: 2021-09-24 00:00:00
Title: Komisijos deleguotasis reglamentas (ES) 2022/26 2021 m. rugsėjo 24 d. kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais patikslinama atskirtų sąskaitų sąvoka, siekiant užtikrinti kliento pinigų apsaugą investicinės įmonės įsipareigojimų nevykdymo atveju (Tekstas svarbus EEE)

2022 1 11   
               
               
                  LT
               
               
                  Europos Sąjungos oficialusis leidinys
               
               
                  L 6/7
               
            
         KOMISIJOS DELEGUOTASIS REGLAMENTAS (ES) 2022/26
         2021 m. rugsėjo 24 d.
         kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais patikslinama atskirtų sąskaitų sąvoka, siekiant užtikrinti kliento pinigų apsaugą investicinės įmonės įsipareigojimų nevykdymo atveju
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (1), ypač į jo 15 straipsnio 5 dalies trečią pastraipą kartu su 15 straipsnio 5 dalies pirmos pastraipos b punktu,
         kadangi:
         
                     (1)
                  
                  
                     atskirtos sąskaitos apibrėžtos Reglamento (ES) 2019/2033 4 straipsnio 1 dalies 49 punkte to reglamento 15 straipsnio 2 dalies 1 lentelės tikslais. Kad investicinės įmonės galėtų taikyti mažesnius koeficientus nuosavų lėšų reikalavimui „laikomi klientų pinigai“ apskaičiuoti, kai klientų pinigai laikomi atskirtose sąskaitose, turėtų būti patikslinta, kad atskirtų sąskaitų sąvoka apima sąlygas, kuriomis užtikrinama klientų pinigų apsauga investicinės įmonės įsipareigojimų nevykdymo atveju. Kadangi tos sąlygos nustatytos Komisijos deleguotosios direktyvos (ES) 2017/593 (2) 2 straipsnio 1 dalyje, patikslinant atskirtų sąskaitų sąvoką pagal šį reglamentą tikslinga nurodyti tas pačias sąlygas. Todėl šiuo reglamentu turėtų būti nustatyti reikalavimai, panašūs į nustatytuosius Deleguotosios direktyvos (ES) 2017/593 2 straipsnio 1 dalyje;
                  
               
                     (2)
                  
                  
                     šis reglamentas grindžiamas Europos bankininkystės institucijos Komisijai pateiktais techninių reguliavimo standartų projektais;
                  
               
                     (3)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti rekomendacijų,
                  
               PRIĖMĖ ŠĮ REGLAMENTĄ:
         
            1 straipsnis
            Atskirtų sąskaitų sąvoka
            Kalbant apie sąlygas, kuriomis užtikrinama kliento pinigų apsauga investicinės įmonės įsipareigojimų nevykdymo atveju, Reglamento (ES) 2019/2033 15 straipsnio 5 dalies b punkte nurodyta atskirtų sąskaitų sąvoka reiškia, kad:
            
                        a)
                     
                     
                        informacija ir sąskaitos tvarkomos taip, kad investicinės įmonės bet kada ir nedelsdamos galėtų atskirti laikomas vieno kliento lėšas nuo laikomų bet kurio kito kliento lėšų ir nuo nuosavų lėšų;
                     
                  
                        b)
                     
                     
                        informacija ir sąskaitos tvarkomos taip, kad būtų užtikrintas jų tikslumas ir visų pirma atitiktis laikomoms klientų lėšoms, ir kad jos galėtų būti naudojamos kaip audito seka;
                     
                  
                        c)
                     
                     
                        reguliariai atliekamas investicinių įmonių ir trečiųjų šalių, kurios tas lėšas laiko, vidaus sąskaitų ir informacijos suderinimas;
                     
                  
                        d)
                     
                     
                        imtasi reikiamų veiksmų, kad būtų užtikrinta, jog įneštos kliento lėšos būtų laikomos sąskaitoje arba sąskaitose, kurios nurodomos atskirai nuo bet kokių sąskaitų, naudojamų investicinės įmonės lėšoms laikyti;
                     
                  
                        e)
                     
                     
                        imtasi tinkamų organizacinių priemonių, kad būtų kuo labiau sumažinta kliento lėšų ar su tomis lėšomis susijusių teisių praradimo arba sumažėjimo rizika dėl netinkamo lėšų panaudojimo, sukčiavimo, blogo administravimo, netinkamo informacijos registravimo arba aplaidumo.
                     
                  
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 24 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 1.
         
            (2)  Komisijos deleguotoji direktyva (ES) 2017/593, kuria papildomos Europos Parlamento ir Tarybos direktyvos 2014/65/ES nuostatos dėl klientams priklausančių finansinių priemonių ir lėšų apsaugos, produktų valdymo pareigų ir taisyklių, taikomų mokesčių, komisinio atlyginimo arba bet kokios piniginės ar nepiniginės naudos teikimui arba gavimui (OL L 87, 2017 3 31, p. 500).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).